‘Neem Grace Mugabe in hegtenis,’ eis SancoGrace Mugabe. Foto: (Xinhua/Stringer) (zxj) Die Suid-Afrikaanse burgerlike organisasie Sanco het Saterdag gesê Zimbabwe se presidentsvrou, Grace Mugabe, moenie toegelaat word om haar diplomatieke immuniteit te misbruik deur nié vir haar “skandelike daad” in hegtenis geneem te word nie. Jabu Mahlangu, Sanco-woordvoerder, het gesê Mugabe vlug van die Suid-Afrikaanse reg en moet verantwoordelik gehou word vir die daad wat sy gepleeg het voor sy op diplomatieke immuniteit aanspraak gemaak het. “Suid-Afrika moet nié die rooi tapyt vir haar uitrol by die Suider-Afrikaanse Ontwikkelingsgemeenskap (SAOG) se eerste gades-program nie,” het Mahlangu gesê. Hy het gesê Suid-Afrika moenie sy kriminele- en regstelsel in gedrang bring deur haar nie aanspreeklik te hou nie. “Gelykheid voor die wet is ŉ bepaling van ons Grondwet, en is van toepassing op almal wat hulself binne die grense van Suid-Afrika bevind.” Mahlangu het gesê Mugabe moet ŉ ultimatum gegee word om haarself óf aan ŉ Suid-Afrikaanse hof oor te lewer óf vir Interpol toelaat om haar in hegtenis te neem sodat sy verhoor kan word. Gabriella Engels (20), ŉ model van Johannesburg, beweer Mugabe het haar verlede naweek in ŉ hotel in Sandton aangerand nadat sy Engels in die geselskap van haar twee seuns aangetref het. Adv. Gerrie Nel, hoof van AfriForum se private vervolgingseenheid, het Donderdagmiddag tydens ŉ mediakonferensie in Centurion gesê die Engels-gesin is deur “ŉ derde party” genader wat hulle geld aangebied het. Volgens Nel is daar geen bedrag genoem nie en is Engels ook nie gedreig nie. Zakhele Mbhele, die DA se skaduminister van polisie, het in ŉ verklaring gesê volgens die Wet op Diplomatieke Immuniteit en Voorregte kan Mugabe haar nie op diplomatieke immuniteit beroep nie. “Sy is nie hier [in Suid-Afrika] in ’n amptelike hoedanigheid nie en die immuniteit is slegs van toepassing op staatshoofde en nie van toepassing op ŉ presidentsvrou nie,” het Mbhele gesê. Die departement van polisie het laat Woensdagmiddag bevestig dat Mugabe steeds in Suid-Afrika is terwyl die regering van Zimbabwe tans in gesprek met Dirco is om haar diplomatieke immuniteit in werking te stel. Intussen het Zimbabwe se president, Robert Mugabe, Woensdagaand by die Waterkloof-lugmagbasis in Pretoria geland waar hy deur Siyabonga Cwele, minister van telekommunikasie en posdienste, verwelkom is. Lees alle vorige berigte oor Grace Mugabe op Maroela Media.